”Jos herrat eivät halua avata luukkuja, niin ottamalla yhteyden kassoille ja kertomalla yhteystietonsa osallistumisenne perutaan”, kauppias kirjoitti.

Riihimäkeläinen Keskuskadun K-market otti käyttöön hieman erilaisen keinon taltuttaakseen myymälää riivaavaajat kalja- ja lonkerovarkaat.

Kauppa pystytti eteiseensä ”joulukalenterin” jossa on valvontakamerakuvia varkaustilanteesta. Saatesanoina lukee, että elleivät ”herrasmiehet” ilmoittaudu kassoille ja jätä yhteystietojaan, heidän kasvonsa paljastuvat joulukalenterin luukuista.

Keskuskadun K-marketin kauppias Tomi Salonen kertoo Ilta-Sanomille pystyttäneensä kalenterin, koska varastelu on jatkuva ongelma kaupalle. Hänen mukaansa joulukalenterin pelotevaikutus on jo tepsinyt.

– Ainakin yksi varas on jo tullut ilmoittautumaan. Kolme on vielä tulematta, hän sanoo.

Salonen paljastaa myös, ettei ollut aivan tosissaan myymälävarkaiden kasvojen paljastamisesta.

– Nämä kaverit ovat alaikäisiä, en aio heidän naamojaan sinne laittaa. Tämä on vain pelottelukeino, hän myöntää.

K-kauppias Tomi Salonen myöntää, ettei toteuta uhkaustaan ainakaan alaikäisten näpistelijöiden osalta.­

Salonen kertoo olevansa myös tietoinen, että vastaavaa on kokeiltu aiemminkin muissa kaupoissa.

Myymälävarkaiden kuvia sosiaaliseen mediaan jakaneet kauppiaat liikkuvat oikeusoppineen ja tietosuojavaltuutetun mukaan heikoilla jäillä.

– Ongelma on kuitenkin oikea ongelma. Meidän keinomme on soittaa poliisille, mutta se ikävä kyllä johtaa hyvin harvoin mihinkään, kauppias Salonen toteaa.

Salonen puhuu sakkojen muuntorangaistuksen poistosta. Sakkojen muuntaminen vankeudeksi loppui vuonna 2008, koska sakkovankien määrää haluttiin vähentää.

Vuonna 2015 hallitus perui uudistuksen, jonka myötä maksamattomat sakot olisi jälleen muunnettu vankeudeksi. Lain oli tarkoitus tulla voimaan tänä vuonna.

Salonen penää muuntorangaistuksen perään yhä edelleen.

– Tämä helpottaisi kauppiaiden elämää huomattavasti myymälävarkaiden osalta. Muuntorangaistuksen poistumisen jälkeen myymälävarkaudet lisääntyivät selvästi, Salonen vakuuttaa.